欧阳修诗词选

词：采桑子 采桑子 采桑子 采桑子 采桑子 采桑子 采桑子 采桑子 采桑子 采桑子
阮郎归 南歌子 浪淘沙 浪淘沙 临江仙 临江仙 玉楼春 玉楼春 踏莎行 鹤冲天
蝶恋花 蝶恋花 蝶恋花 蝶恋花 长相思 长相思 诉衷情 浣溪沙 朝中措 少年游 渔家傲
诗：戏答元珍 新开棋轩呈元珍表臣 明妃曲和王介甫作 啼鸟 晚泊岳阳 画眉鸟

采桑子
轻舟短棹西湖好
绿水逶迤
芳草长堤
隐隐笙歌处处随
无风水面琉璃滑
不觉船移
微动涟漪
惊起沙禽掠岸飞

采桑子
春深雨过西湖好
百卉争妍
蝶乱蜂喧
晴日催花暖欲然
兰桡画舸悠悠去
疑是神仙
返照波间
水阔风高扬管弦

采桑子
画船载酒西湖好
急管繁弦
玉盏催传
稳泛平波任醉眠
行云却在行舟下
空水澄鲜
俯仰流连
疑是湖中别有天

采桑子
群芳过后西湖好
狼籍残红
飞絮蒙蒙
垂柳栏干尽日风
笙歌散尽游人去
始觉春空
垂下帘栊
双燕归来细雨中

采桑子
何人解赏西湖好
佳景无时
飞盖相追
贪向花间醉玉卮。
谁知闲凭阑干处
芳草斜晖
水远烟微
一点沧洲白鹭飞

采桑子
清明上已西湖好
满目繁华
争道谁家
绿柳朱轮走钿车
游人日暮相将去
醒醉喧哗
路转堤斜
直到城头总是花

采桑子
荷花开后西湖好
载酒来时
不用旌旗
前后红幢绿盖随
画船撑入花深处
香泛金卮
烟雨微微
一片笙歌醉里归

采桑子
天容水色西湖好
云物俱鲜
鸥鹭闲眠
应惯寻常听管弦
风清月白偏宜夜
一片琼田
谁羡骖鸾
人在舟中便是仙

采桑子
残霞夕照西湖好
花坞苹汀
十顷波平
野岸无人舟自横
西南月上浮云散
轩槛凉生
莲芰香清
水面风来酒面醒

采桑子
平生为爱西湖好
来拥朱轮
富贵浮云
俯仰流年二十春
归来恰似辽东鹤
城郭人民
触目皆新
谁识当年旧主人

阮郎归
南园春半踏青时
风和闻马嘶
青梅如豆柳如眉
日长蝴蝶飞
花露重
草烟低
人家帘幕垂
秋千慵困解罗衣
画梁双燕栖

南歌子
凤髻金泥带
龙纹玉掌梳
去来窗下笑相扶
爱道画眉深浅入时无
弄笔偎人久
描花试手初
等闲妨了绣功夫
笑问鸳鸯两字怎生书

浪淘沙
把酒祝东风
且共从容
垂杨紫陌洛城东
总是当时携手处
游遍芳丛
聚散苦匆匆
此恨无穷
今年花胜去年红
可惜明年花更好
知与谁同

浪淘沙
今日北池游
漾漾轻舟
波光潋滟柳条柔
如此春来又春去
白了人头
好妓好歌喉
不醉难休
劝君满满酌金瓯
纵使花时常病酒
也是风流

临江仙
池外轻雷池上雨
雨声滴碎荷声
小楼西角断虹明
阑干倚处
待得月华生
燕子飞来窥画栋
玉钩垂下帘旌
凉波不动簟纹平
水精双枕
畔有堕钗横

临江仙
记得金銮同唱第
春风上国繁华
如今薄宦老天涯
十年歧路
空负曲江花
闻说阆山通阆苑
楼高不见君家
孤城寒日等闲斜
离愁难尽
红树远连霞

玉楼春
樽前拟把归期说
未语春容先惨咽
人生自是有情痴
此恨不关风与月
离歌且莫翻新阕
一曲能教肠寸结
直须看尽洛阳花
始共春风容易别

玉楼春
别后不知君远近
触目凄凉多少闷
渐行渐远渐无书
水阔鱼沉何处问
夜深风竹敲秋韵
万叶千声皆是恨
故欹单枕梦中寻
梦又不成灯又烬

踏莎行
候馆梅残
溪桥柳细
草薰风暖摇征辔
离愁渐远渐无穷
迢迢不断如春水
寸寸柔肠
盈盈粉泪
楼高莫近危栏倚
平芜尽处是春山
行人更在春山外

鹤冲天
梅谢粉
柳拖金
香满旧园林
养花天气半晴阴
花好却愁深
花无数
愁无数
花好却愁春去
戴花持酒祝东风
千万莫匆匆

蝶恋花
庭院深深深几许
杨柳堆烟
帘幕无重数
玉勒雕鞍游冶处
楼高不见章台路
雨横风狂三月暮
门掩黄昏
无计留春住
泪眼问花花不语
乱红飞过秋千去

蝶恋花
面旋落花风荡漾
柳重烟深
雪絮飞来往
雨后轻寒犹未放
春愁酒病成惆怅
枕畔屏山围碧浪
翠被花灯
夜夜空相向
寂寞起来褰绣幌
月明正在梨花上

蝶恋花
谁道闲情抛弃久
每到春来
惆怅还依旧
日日花前常病酒
不辞镜里朱颜瘦
河畔青芜堤上柳
为问新愁
何事年年有
独立小桥风满袖
平林新月人归后

蝶恋花
几日行云何处去
忘了归来
不道春将暮
百草千花寒食路
香车系在谁家树
泪眼倚楼频独语
双燕来时
陌上相逢否
撩乱春愁如柳絮
依依梦里无寻处

长相思
苹满溪
柳绕堤
相送行人溪水西
回时陇月低
烟霏霏
风凄凄
重倚朱门听马嘶
寒鸥相对飞

长相思
花似伊
柳似伊
花柳青春人别离
低头双泪垂
长江东
长江西
两岸鸳鸯两处飞
相逢知几时

诉衷情
清晨帘幕卷轻霜
呵手试梅妆
都缘自有离恨
故画作远山长
思往事
惜流芳
易成伤
拟歌先敛
欲笑还颦
最断人肠

浣溪沙
堤上游人逐画船
拍堤春水四垂天
绿杨楼外出秋千
白发戴花君莫笑
六幺摧拍盏频传
人生何处似樽前

朝中措
平山栏槛倚晴空
山色有无中
手种堂前垂柳
别来几度春风
文章太守
挥毫万字
一饮千钟
行乐直须年少
樽前看取衰翁

少年游
阑干十二独凭春
晴碧远连云
千里万里
二月三月
行色苦愁人
谢家池上
江淹浦畔
吟魄与离魂
那堪疏雨滴黄昏
更特地、忆王孙

渔家傲
荷叶田田青照水
孤舟挽在花阴底
昨夜萧萧疏雨坠
愁不寐
朝来又觉西风起
雨摆风摇金蕊碎
合欢枝上香房翠
莲子与人常厮类
无好意
年年苦在中心里

戏答元珍
春风疑不到天涯，二月山城未见花。
残雪压枝犹有桔，冻雷惊笋欲抽芽。
夜闻归雁生乡思，病入新年感物华。
曾是洛阳花下客，野芳虽晚不须嗟。

新开棋轩呈元珍表臣
竹树日已滋，轩窗渐幽兴。
人间与世远，鸟语知境静。
春光霭欲布，山色寒尚映。
独收万籁心，于此一枰竞。

明妃曲和王介甫作
其二
汉宫有佳人，天子初未识，
一朝随汉使，远嫁单于国。
绝色天下无，一失难再得，
虽能杀画工，于事竟何益？
耳目所及尚如此，万里安能制夷狄！
汉计诚已拙，女色难自夸。
明妃去时泪，洒向枝上花；
狂风日暮起，飘泊落谁家。
红颜胜人多薄命，莫怨春风当自嗟。

啼鸟
我遭谗口身落此，每闻巧言宜可憎。
春到山城苦寂寞，把盏常恨无娉婷。
花开鸟语辄自醉，醉与花鸟为交朋。
花能嫣然顾我笑，鸟劝我饮非无情。
身闲酒美惜光景，惟恐鸟散花飘零。
可笑灵均楚泽畔，离骚憔悴愁独醒。

晚泊岳阳
卧闻岳阳城里钟，系舟岳阳城下树。
正见空江明月来，云水苍茫失江路。
夜深江月弄清辉，水上人歌月下归；
一阕声长听不尽，轻舟短楫去如飞。

画眉鸟
百啭千声随意移，山花红紫树高低。
始知锁向金笼听，不及林间自在啼。

灵石岛制作